जनकपुरको पहिचानको मुख्य आधार यहाँको मठमन्दिर हुन् । यहाँ देश विदेशबाट आउने पर्यटकमध्ये ९० प्रतिशत भारतीय पर्यटक रहेका छन् तर जनकपुरको दुरवस्था देखेपछि पुनः फर्केर आउने उनीहरुको मन हुँदैन । यस अतिरिक्त सुँगुरको बथान, बन्द ढल तथा सरसफाइको अभावका कारण जनकपुर नगर दिन प्रतिदिन कुरुप बन्दै गएको धनुषा विकास केन्द्रका अध्यक्ष धर्म मण्डल बताउनुहुन्छ । नगर क्षेत्रको फोहर व्यवस्थापन गर्न वार्षिक रु एक करोडभन्दा बढी रकम खर्च हुने गर्छ । यसबाट प्रत्यक्ष रुपमा सात हजार पसल तथा चार हजार घरधुरी लाभान्वित हुने गरेको बताइन्छ ।
